Šaamšiǩ

Šaamšiǩ nuortalašgillii dahje ша̄ммш ("šaammš") gielddasámegillii lea rukses čoarvegahpir maid nuortalaš ja gielddasápmelaš nissonat geavahit vihaheami maŋŋá ja nu guhká go son lea náitalan ja eallá. Dan eamitgahpira ala giesastuvvo ovttaivnnat dahje lieđđás liidni mii čadnojuvvo gáibbi vuollái. Go nisson geavaha dan gahpira liinniin, su vuovttat eai oidno sakka olu. Moarsi eadni skeŋke sutnje dan bearraliiguin hervejuvvon láđđegahpira man hearvamállet leat iešguđetlágan sogas sohkii. Dat lea goittotge ain váddáseabbo go gahpira duojáriid sáhttá lohkat ovttain gieđain.
Gahpira namma etymologiija.
Gahpira namma boahtá ruoššagiel sánis "шамшура". Sániid ovttahápmásašvuohta oidno buorebut nuortalašgiela nuppi suopmana veršunnas go Suonnjela ja Njuohttejávrri suopmaniid "šaamšiǩ" lea Báhčeveaijoga suopmanis "šaamšar". Jagi 1890 Haruzin ja vel jagi 1903 Rozanovge čáliiga ahte gahpira namma lea gielddasámegillii "шамширъ", muhto dál lea anus oanehat sátni "ша̄ммш".
"Šaamšiǩ"-gahpira oasit.
"Šaamšiǩ"-láđđegahpirii gullet vihtta oasi: "viântt" (čoarvi), "kõʒʒ" ("gazza" nappo snuiba, geahči), "källoolâž" (gállobihttá), "laakk" (gahpervuođđu) ja "puällõk" (niehkkeláđđi). Dain "kõʒʒ" ja "källoolâž" leat gahpira ovdabealde, "viântt" lea gahpira siskkabealde, "laakk" dieđusge gahpira alde ja "puällõk" gahpira niehkkeoassi. 
"Viântt".
"Viântt" lea gahpira vuođđooassi mas šaddá gahpira hápmi. Vaikko dál čoarvi orru gorrojuvvomen dušše duobis, ovdal beassige lei gusto maiddái nanodassan. "Viântt"-čoarvvis lea guovllulaš erohusat. Ovdamearkka dihte Beahcámis "viântt" lea šnjuoggasut go Suonnjelis.
"Kõʒʒ" ja "källoolâž".
"Kõʒʒ" lea gahpira ovdabeali guovtti oasis bajimuš oassi, "källoolâž" fas dan vuolimus. Dain osiin leat eanemus bearalhearvvat go gahpira eará osiin. "Källoolâž"-oassái gullet gállobihttái lassin maiddái guokte geađašbihtá, main leat dábálaččat golmmačiegat bearalhearvvat (). Gállobihtá vuoláravda hervejuvvo eaŋkalis bearalráidduin, go fas dan bihttá badjeravda hervejuvvo mohkkás bearalgovadagain. Daid guovtti oasi gaskii lea sadji silkebáddái mainna gahpir čadnojuvvo oaivái. Dan bátti namma lea "källreʹppiǩ" nuortalašgillii.
"Laakk".
"Laakk" lea gahpira vuođđu mii báhcá liinni vuolde čihkosii go liidni geavahuvvo. Dan oasi hearvvat leat dušše čoarvvi alde. Gahpervuođu hearvvat leat dávjá ruossa ja dan birra iešguđetlágan bearalgierddut. Maŋŋeoaivvi buohta fas eai leat hearvvat ollege. Dan áigge go álkit oastit bearraliid, hearva valjit, muhto go ii lean nu álkit, de "laakk" lei uhcit hervejuvvon.
"Puällõk".
"Puällõk" lea gahpira niehkkeláđđi mainna gahpir bissu buorebut oaivvis ja doallá dan njuolga. Niehkkeláđis leat dávjá hui ollu hearvvat main leat seammasturrosaš bearralat go eará gahperosiin. Niehkkeláđi geaži bearralat fas leat stuorrát go gahpira eará hearvvain. 
Nieiddagahpiris eamitgahpirii.
Moarsi heaitá geavaheamis su "peeʹrvesǩ"-gahpiris dan maŋŋá go son vihahuvvo. Vihaheami áigge sus lea bruvda oaivvi ala. Vihaheami maŋŋá moarsi ovdii loktejuvvo stuorra liinni man duohken su risteadni dahje náittoseadni váldá eret "peeʹrvesǩ"-gahpira ja rahpá moarsi bárggáldaga. Son bárgida moarsái guokte bárggáldaga, giessá daid báttiiguin oaivečohka ala ruvdnan ja bidjá eamitgahpira "šaamšiǩ" su oaivái. Bárggáldatruvnna ja "puällõk"-niehkkeláđđi vehkiin "šaamšiǩ" bissu buorebut oaivvis.
Eamitgahpira maŋŋá.
Dalle go nisson ii leat šat náitalan, son ii oaččo šat geavahit eamitgahpira olláge. Dat oažžugo son geavahit juogalágan gahpira čuožžu das, leago son báhcán leaskan vai leago son earránan. Juos son báhcá leaskan, sus leat guokte molssaeavttu: leaskagahpir "pooʹvdneǩ" (maiddái "poʹvdneǩ") dahje gokčat oaivvi dušše liinniin. Leaskagahpira son geavahit, juos ii háliit šat náitalit, muhto juos háliidivččii ođđasis náitalit, de son ii geavat leaskagahpira ja gokčat oaivvi dušše liinniin. Juos fas son lea earránan, áidnu heivvolaš molssaeaktu ovdal lei oaivvi gokčan liinniin, muhto dál lea molssaeaktun ođđamállet, vel namahis gahpir man Heidi Gauriloff lea hábmen.